Ugtent tbadutin i fkan yinagmayen i yinaw, ma nuɣal ɣer tbadut i yefka Fantanille ad dnaf yenna-d inaw: d agraw n tefyar, d agraw n wawalen yuddsen, inaw daɣen ɣur-s d ayen akken ara d-tefk tginawt. Yenna-d daɣen belli inaw d agraw anda anamek ur d-yettak ara yiwet tmennit n unamek1. Ma yella d Benveniste yenna-d ɣef yinaw: d yal tagnit yesɛan win tt-id-yennan d win ad as-yeslen, anda amezwaru ad yeɛreḍ ad isezrer ɣef win ara asyeslen2. Seg tbadutin-a, nezmer ad d-nini ɣef yinaw belli yeḥwaǧ amsifeḍ d unermas, yerna anamek ur yezmir ara ad yili d yiwen, imi yal yiwen amek ad t-yefhem.